ORDE do 26 de maio de 2004 pola que se clasifica como de interese social a Fundación para o Avance Científico da Veterinaria en Galicia.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 07/06/2004

Visto o expediente de clasificación da Fundación para o Avance Científico da Veterinaria en Galicia, con domicilio na Coruña.
Supostos de feito:
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación para o Avance Científico da Veterinaria en Galicia foi constituída en escritura pública, outorgada na Coruña o día vinte e dous de marzo de dous mil catro, ante o notario Francisco Manuel Ordóñez Armán, co número de protocolo novecentros trinta e sete, polo Colexio Oficial de Veterinarios da Coruña, actuando no seu nome o seu presidente, José Eugenio Rey Fernández, autorizado para este acto por acordo da Xunta de Goberno do dito colexio, do 26 de febreiro de 2004.
3. O obxecto da fundación é, segundo establece o artigo cinco dos estatutos:
a) Elaborar e executar programas formativos de carácter profesional, científico ou cultural para os veterinarios colexiados.
b) Organizar e promover actividades e servizos comúns de interese para os colexiados, de carácter profesional, formativo, cultural ou asistencial.
4. O padroado da fundación estará integrado por José Eugenio Rey Fernández como presidente, Juan Manuel Álvarez Llana como vicepresidente, Xoán Ramón Díaz Saavedra como secretario e Eugenio Leira Nogales, Ana María Aranda González e Jesús García Rodríguez como vocais.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como de interese social da Fundación para o Avance Científico da Veterinaria en Galicia, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Política Agroalimentaria e Desenvolvemento Rural.
Fundamentos de dereito:
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regu
lamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 25 de maio de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e a Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación para o Avance Científico da Veterinaria en Galicia e adscribila á Consellería de Política Agroalimentaria e Desenvolvemento Rural, que exercerá plenamente o protectorado sobre ela.
Santiago de Compostela, 26 de maio de 2004.
Jaime Pita Varela
Conselleiro da Presidencia, Relacións
Institucionais e Administración Pública